Flere virksomheder kan forvente en ny skat på 750 kroner per ton CO2 med regeringens forslag. Andre får rabat.

Da regeringen onsdag middag præsenterede sit udspil til en grøn skattereform, var det med en ny skat på CO2. Skatten pålægges virksomheder i og uden for EU's kvotesystem. Samtidig vil der i udspillet blive tildelt CO2-rabat til virksomheder, der benytter sig af "mineralogiske processer og blandt andet bruger meget energi". Det gør blandt andet cementproducenten Aalborg Portland. 750 kroner per tons CO2 Konkret foreslår regeringen, at virksomheder, der ikke er kvotebelagte, skal underlægges en CO2-skat på 750 kroner per tons CO2. Allerede kvotebelagte virksomheder skal ifølge regeringen pålægges en ny CO2-afgift på 375 kroner per tons CO2. For virksomheder såsom Aalborg Portland, der bruger mineralogiske processer, vil regeringen foreslå en rabat. Her vil beskatningen på CO2 udgøre 100 kroner per ton CO2. Fem virksomheder står for 44 procent Udspillet kommer, efter at en ekspertgruppe i februar fremlagde tre bud på en ny CO2-beskatning. Ifølge ekspertgruppen står Aalborg Portland sammen med fire andre virksomheder i Danmark for 44 procent af industriens samlede udledning. Det er virksomheder, der ud over cementproduktion blandt andet også beskæftiger sig med olie- og gasproduktion i Nordsøen. Landbruget er ikke medregnet. Imens udgør virksomhederne "kun en meget lille andel af værditilvæksten og beskæftigelsen" i Danmark i 2030, vurderer ekspertgruppen. Afgiften for ikke-kvotebelagte virksomheder, som regeringen foreslår, svarer til ekspertgruppens højeste bud på en CO2-afgift på disse typer virksomheder.